钦定古今图书集成/明伦汇编/人事典/第024卷 > 《淮南子》 > 《墬形训》
## 钦定古今图书集成/明伦汇编/人事典/第024卷 > 《淮南子》 > 《墬形训》

“土地各以其类生。是故山气多男，泽气多女，障气多
喑，风气多聋，林气多癃，木气多伛，岸下气多肿，石气
多力，险阻气多瘿，暑气多夭，寒气多寿，谷气多痹，丘
气多狂，衍气多仁，陵气多贪，轻土多利，重土多迟，清
水音小，浊水音大，湍水人轻，迟水人重，中土多圣人。
皆象其气，皆应其类。故南方有不死之草，北方有不
释之冰，东方有君子之国，西方有形残之尸。寝居直
梦，人死为鬼；磁石上飞，云母来水。土龙致雨，燕雁代
飞，蛤蟹珠龟，与月盛衰。”是故坚土人刚，弱土人肥，垆
土人大，沙土人细，息土人美，耗土人丑。食水者善游
能寒，食土者无心而慧，食木者多力而慧，食草者善
走而愚，食叶者有丝而蛾，食肉者勇“敢而悍，食气者
神明而寿，食谷者知慧而夭，不食者不死而神。”凡人
民禽兽，万物贞虫，各有以生，或奇或偶，或飞或走，莫
知其情，唯知通道者能原本之。

东方川谷之所注，日月之所出，其人兑形小头，隆鼻
大口，鸢肩企行，窍通于目，筋气属焉。苍色主肝，长大
早知而不寿。其地宜麦，多虎豹。

南方阳气之所积，暑湿居之。其人修形兑上，大口决
胔，窍通于耳，血脉属焉。赤色主心，早壮而夭。其地宜
稻，多兕象。

“西方高土，川谷出焉，日月入焉。其人面末偻，修颈卭
行，窍通于鼻，皮革属焉，白色主肺，勇敢不仁。”其地宜
黍，多旄犀。

北方幽晦不明，天之所闭也，寒水之所积也，蛰虫之
所伏也。其人翕形，短颈，大肩下尻，窍通于阴，骨干属
焉。黑色主肾，其人蠢愚，禽兽而寿。其地宜菽，多犬马。
中央四达，风气之所通，雨露之所会也。其人大面短
颐，美须恶肥，窍通于口，肤肉属焉。黄色主胃，慧圣而
好治。其地宜禾，多牛羊及六畜。